Voorgestelde Covid-19-regulasies kwel | Maroela Media
Die DA sê hy verwerp onomwonde die voorgestelde lys van regulasies vir die bestuur van die huidige Covid-19-pandemie wat verlede week in die Staatskoerant gepubliseer is. Volgens dié party plaas hierdie regulasies meer mag in die regering se hande om landsburgers te beheer en strook dit boonop nie met die regulasies van die Wêreldgesondheidsorganisasie (WGO) nie.
Die jongste voorgestelde regulasies poog om 'n aantal nuwe beheermaatreëls in te stel, sodra die ramptoestand opgehef word. Van hierdie maatreëls sluit die toesig en beheer van aanmeldbare mediese toestande in, asook die openbaregesondheidsmaatreëls wat by toegangspunte gevolg moet word, die bestuur van menslike oorskot en regulasies met betrekking tot omgewingsgesondheid.
Lede van die publiek het kans tot Vrydag 15 April om kommentaar of vertoë oor die voorgestelde regulasies in te dien.
Volgens Michele Clarke, die DA se woordvoerder oor gesondheid, het hierdie lys voorgestelde regulasies – indien dit aanvaar word – die potensiaal om die regte van pasiënte ernstig aan bande te lê.
"Dit is kommerwekkend dat die regulasies die weg baan vir pasiënte om gedwing te word om hulle aan mediese ondersoeke te onderwerp, wat die verskaffing van enige liggaamlike monster kan insluit," sê Clarke.
Volgens Clarke poog hierdie regulasies ook om meer mag aan mediese praktisyns (of sodanige persone wat gemagtig is om as praktisyns op te tree) te gee om instruksies of leiding in hierdie verband te gee.
Clarke is ook bekommerd oor die voorstel dat kwarantynfasiliteite gesamentlik bestuur moet word deur die departement van gesondheid, provinsiale departemente van gesondheid, die departement van openbare werke en infrastruktuur asook die munisipaliteite.
"Met die tekort aan verpleegpersoneel en swak toegeruste fasiliteite in 'n aantal provinsies kan die DA nie sien hoe enige pasiënt in voldoende mediese kwarantyn- of isolasiefasiliteite geakkommodeer sal word nie."
Die voorgestelde regulasies bepaal ook dat pasiënte, of diegene wat vermoedelik in kontak was met iemand wat positief vir Covid-19 getoets het, hulle slegs mag isoleer indien hulle dit doen in 'n fasiliteit wat aan die gesondheidsdepartement se kriteria voldoen. Dit sluit in dat die pasiënt ondersteuning van 'n vriend of familielid het wat kos of medisyne kan aflaai (alternatiewelik gebruik maak van aanlyn inkopies), toegang tot die internet het, 'n foon het vir daaglikse rapportering van simptome asook 'n private geneesheer het.
"Dit is dus duidelik dat self-isolasie, ingevolge hierdie konsepregulasies, 'n duur oefening gaan word, wat 'n verdere las op veral die armes en kwesbares in die samelewing plaas."
Clarke sê verder dié streng en permanente regulasies is nie nodig nie, aangesien Covid-19 nie noodwendig endemies vir die samelewing is nie en die WGO dit nie as sodanig verklaar het nie.
Die DA beoog om aan die voorsitter van die portefeuljekomitee oor gesondheid te skryf sodat hierdie aangeleentheid deur die betrokke kanale in die parlement aangespreek kan word.
Die DA doen 'n beroep op die publiek om kommentaar oor die voorgestelde regulasies te lewer en só beswaar te maak teen "hierdie poging van staatsbeheer".
Voor daar nie daadwerklik teen hierdie Huidige ANC Kommunistiese Regering opgetree word nie, gaan ons land Rusland se eweknie word.
Daar word dus 'n nimmereindigende ramptoestand by die agterdeur ingesleep? Al hoe meer lande skaf alle Covid regulasies af. Wat voer die ANC en sy meelopers in die mou met hierdie sinnelose regulasies?
Die ou spulletjie gaan alles onder die son inspan om hulle mag te behou. Die hele Afrika werk so.
Praat met die mense wat vir jou werk, jou skoonmaakster, tuinier, ens en waarsku hulle teen hierdie be-oogde menseregtevergrype. Wees ingelig oor die gevare wat dit inhou, nie net in terme van eksperimentele middels wat die regering wil afdwing nie, maar ook in terme van vryhede wat so sal erodeer dat pre-1994 na 'n "Cloud 9" sal laat lyk.
Laat ons vir eens en vir altyd leer om saam te staan teen 'n nuwe verdrukking, teen nuwe vorms van pasboeke en paswette.
So ten minste 4 departemente gaan nou weer kader pensioen hef.
Watter siektes gaan nog aanmeldbaar word? HIV byvoorbeeld? Mense wat Covid onderlede het, het geen privaatheid, maar dié met strikkie griep het volle mediese privaatheid.